ದಿಲ್ಲಿ ರೈತರ ಪ್ರತಿಭಟನೆಗೆ ಕೈ ಜೋಡಿಸಲಿರುವ ಪಂಜಾಬ್ ರೈತ ವಿಧವೆಯರು ಸಾಂದರ್ಭಿಕ ಚಿತ್ರ ಭಟಿಂಡಾ: ಸಾಲದ ಹೊರೆ ಮತ್ತು ನಷ್ಟದ ಕಾರಣದಿಂದ ಇತ್ತೀಚೆಗೆ ಆತ್ಮಹತ್ಯೆ ಮಾಡಿಕೊಂಡಿದ್ದ ಪಂಬಾಜ್ ರೈತನ ಪತ್ನಿ, ಈ ತಿಂಗಳ 16ರಂದು ದೆಹಲಿ ಹೊರವಲಯ ಟಿಕ್ರಿಯಲ್ಲಿ ನಡೆಯುತ್ತಿರುವ ಕೇಂದ್ರದ ಕೃಷಿ ಕಾಯ್ದೆಗಳ ವಿರುದ್ಧ ನಡೆಯುತ್ತಿರುವ ಪ್ರತಿಭಟನೆಯಲ್ಲಿ ಪಾಲ್ಗೊಳ್ಳಲಿದ್ದಾರೆ. ದೋಷಯುಕ್ತ ಕೃಷಿ ಮಾದರಿಯಿಂದಾಗಿ ದೊಡ್ಡ ಸಂಖ್ಯೆಯ ರೈತರು ಪಂಜಾಬ್ನಲ್ಲಿ ಜೀವ ಕಳೆದುಕೊಂಡಿದ್ದಾರೆ. ಪಂಜಾಬ್ ಹಾಗೂ ಪಂಜಾಬ್ ರೈತರು ಶ್ರೀಮಂತರು ಎಂದು ವಿಶ್ವ ಹಾಗೂ ಭಾರತ ಭಾವಿಸಿತ್ತು. ಇದೀಗ ದೇಶ ಐತಿಹಾಸಿಕ ರೈತ ಹೋರಾಟಕ್ಕೆ ಸಾಕ್ಷಿಯಾಗಿದ್ದು, ಪಂಜಾಬ್ನ ರೈತ ವಿಧವೆಯರು ದೇಶಕ್ಕೆ ಪಂಜಾಬ್ನ ವಾಸ್ತವತೆಯನ್ನು ತೋರಿಸಲು ಹೋರಾಟದಲ್ಲಿ ಪಾಲ್ಗೊಳ್ಳಲಿದ್ದಾರೆ ಎಂದು ಬಿಕೆಯು ಉಗ್ರಹಾನ್ ಸಂಘಟನೆ ಮುಖ್ಯಸ್ಥ ಜೋಗಿಂದರ್ ಸಿಂಗ್ ಉಗ್ರಹಾನ್ ಶನಿವಾರ ಪ್ರಕಟಿಸಿದ್ದಾರೆ. ಸಾಲದ ಹೊರೆ ಮತ್ತು ಕಡಿಮೆ ಪ್ರತಿಫಲದ ಕಾರಣದಿಂದ ಕುಟುಂಬದ ಆಧಾರ ಸ್ತಂಭದಂತಿದ್ದ ರೈತರನ್ನು ಕಳೆದುಕೊಂಡ ಯುವ ತಾಯಂದಿರೂ ಸೇರಿ ಹಲವು ರೈತ ಮಹಿಳೆಯರು ಸರ್ಕಾರಗಳ ತಪ್ಪು ನೀತಿಗಳಿಗೆ ಬಲಿಪಶುಗಳಾಗಿದ್ದಾರೆ. ಪಂಜಾಬ್ನಲ್ಲಿ ಸಾಕಷ್ಟು ರೈತ ಆತ್ಮಹತ್ಯೆಗಳು ನಡೆದಿದ್ದರೂ, ರಾಷ್ಟ್ರೀಯವಾಗಿ ಅದಕ್ಕೆ ಪ್ರಚಾರ ಸಿಕ್ಕಿಲ್ಲ. ಆದ್ದರಿಂದ ತಮ್ಮ ಸ್ಥಿತಿಯನ್ನು ಪ್ರದರ್ಶಿಸಲು ವಿಧವೆಯರು ಪಾಲ್ಗೊಳ್ಳುತ್ತಿದ್ದಾರೆ ಎಂದು ಸ್ಪಷ್ಟಪಡಿಸಿದ್ದಾರೆ.